**Moj brat TOMISLAV**

TOMISLAV – toliko emocija vezanih uz njega. Toliko suza prolivenih zbog njega, tako da ponekad imam osjećaj kako neprekinuto teku kao vječna i nepresušna rijeka koja nas zauvijek spaja. Toliko skrivenih osmjeha moje duše izazvanih kratkim prisjećanjima na neke obične svakodnevne zajedničke zgode iz naših života. Toliko bratske ljubavi primljene od njega i toliko moje sestrinske ljubavi podarene njemu.

TOMISLAV – toliko tuge, toliko sreće. Prošlo je već četvrt stoljeća, a tuga nije nimalo manja. Ništa slabije ne boli nego što je boljelo prvoga dana. Tuga i bol u neprekinutom klupku isprepliću se sa skrivenom srećom što sam ga imala, što je bio moj, što smo se zajedno smijali samo nama smiješnim stvarima i događajima, što smo se zajedno veselili naoko nevažnim sitnicama, što smo zajedno tugovali kada bi nekome od nas bilo teško.

TOMISLAV – toliko domoljublja. Od njega sam naučila kako se voli svoja obitelj, svoj dom, svoj Mraclin, svoja Hrvatska. Istinska je ljubav samo ona u kojoj daješ i dajući se ne osiromašuješ već, naprotiv, obogaćuješ. Čovjek bez obitelji, čovjek bez doma i čovjek bez domovine čovjek je bez svoje prošlosti i bez svoje budućnosti. Njegova je domovina i njegova ljubav bila Hrvatska.

TOMISLAV – život u pjesmi. Samo je jedna posebna, pjesma „Croatio, iz duše te ljubim“. U svakom stihu krije se on, u svakoj poruci njegov je smisao života. Bez obzira radi li se o dalmatinskom kršu, slavonskoj ravnici ili mom pitomom, blagom Turopolju, on je u toj pjesmi, živi kroz nju. On je moj kamen, maslina i drača, on je moja kora kruva, kapja vina i moje zrno soli. Svaku stopu ovu zemlje ljubim jer on je moja zemlja, on je moja Croatia.

TOMISLAV – toliko malo riječi a toliko toga za reći. Bujica osjećaja kovitla moju dušu, a neka brana priječi da ti osjećaji provale van, da odnesu sve pred sobom i stvore nepregledno polje na koje se mogu razliti i emocijama natapati moj život. No, ne izlaze van, ti osjećaji su u meni, i ljute me i vesele istodobno, jer nikada ne mogu biti istinski sretna znajući da mi silno nedostaje, a istovremeno me i ispunjavaju znajući da je bio, i još uvijek jest, neizostavni dio mene i mojeg života.

Živim s mislima na njega, a on živi u meni. Moj brat – TOMISLAV.

 Žaklina Hrkovec